ORDE do 29 de decembro de 2004 pola que se convocan axudas para o desenvolvemento de guións, para a realización de proxectos de produción audiovisual en lingua galega que incorporen novos realizadores ou sexan obras innovadoras.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 19/01/2005

A Lei 6/1999, do 1 de setembro, do audiovisual de Galicia, dedica o seu capítulo II ás actividades de fomento do sector audiovisual.
Dada a importancia que ten a actividade profesional que veñen realizando os guionistas desde a base da engranaxe do audiovisual, esta Administración autonómica considéraos un sector profesional que hai que potenciar e por iso estima necesario prestarlles apoio a través desta convocatoria e con esta liña de axudas.
Asemade, en consonancia co espírito recollido na citada lei, e tendo en conta que á Administración autonómica lle corresponde promover e potenciar o ensino do audiovisual e das novas tecnoloxías interactivas, así como a actividade profesional no sector audiovisual, considera necesario colaborar na formación de todos aqueles que se inicien neste sector, mediante a convocatoria de axudas que permitan poñer en práctica as creacións de novos realizadores.
Tamén se considerou a diversidade cultural e de oferta audiovisual que se reflicte desde obras inno
vadoras para a realización de obras experimentais de decidido contido artístico e cultural, e entre elas, a vídeo-creación, polo que esta Administración autonómica considera necesario prestarlles apoio a eses singulares proxectos, por medio desta convocatoria para esa liña de axudas.
Na súa virtude
DISPOÑO:
I. Bases xerais para a concesión das subvencións.
Artigo 1º.-Obxecto e partida orzamentaria.
Convócanse axudas, mediante réxime de concorrencia competitiva, para apoiar o desenvolvemento de guións e para a realización de proxectos de produción audiovisual en lingua galega que incorporen novos realizadores ou sexan obras innovadoras.
Polo tanto, para as mencionadas axudas resérvase a cantidade de 200.000 euros que se imputarán ao crédito dispoñible na aplicación orzamentaria 10.04.353.B 770.0 dos orzamentos xerais da Comunidade Autónoma de Galicia para o ano 2005.
En relación co establecido no artigo 88 do Tratado CE o réxime de axudas é o previsto no Regulamento (CE) número 69/2001, da Comisión, do 12 de xaneiro de 2001, relativo á aplicación dos artigos 87 e 88 do Tratado CE as axudas de mínimis.
Artigo 2º.-Beneficiarios.
Poderán optar a estas subvencións:
a) No caso de axudas ao desenvolvemento de guións en lingua galega, as persoas físicas residentes en Galicia que teñan prevista a escritura dun guión para proxectos como os sinalados no artigo 13º.
b) Para a realización de proxectos de produción audiovisual en lingua galega que incorporen novos realizadores, poderán ser tanto persoas físicas residentes en Galicia, como empresas produtoras audiovisuais e empresas de produción multimedia legalmente constituídas como tales, con domicilio social en Galicia que incorporen novos realizadores para o proxecto en cuestión. No caso de produtoras cinematográficas deberán estar inscritas no Rexistro Oficial do Instituto de Cinematografía e Artes Audiovisuais.
c) Para a realización de proxectos de produción audiovisual en lingua galega que sexan obras innovadoras, poderán ser tanto persoas físicas residentes en Galicia, como empresas produtoras audiovisuais e empresas de produción multimedia legalmente constituídas como tales, con domicilio social en Galicia. No caso de produtoras cinematográficas deberán estar inscritas no Rexistro Oficial do Instituto de Cinematografía e Artes Audiovisuais.
Artigo 3º.-Motivos de exclusión.
Quedan excluídos os solicitantes que fosen beneficiarios dalgunha outra subvención da Consellería de Cultura, Comunicación Social e Turismo e incumprisen as bases e a finalidade establecidas na súa convocatoria, así como proxectos encargados por terceiras persoas e as producións didácticas e publicitarias.
Ademais, quedan excluídos aqueles solicitantes que, para o mesmo proxecto, xa foran beneficiarios dunha subvención para o desenvolvemento e para a produción audiovisual das convocadas anualmente pola Consellería de Cultura, Comunicación Social e Turismo.
Artigo 4º.-Solicitudes.
As solicitudes faranse mediante instancia dirixida ao conselleiro de Cultura, Comunicación Social e Turismo, segundo os modelos que, para cada modalidade de axuda, figuran como anexos desta orde, e presentaranse no rexistro xeral da Consellería de Cultura, Comunicación Social e Turismo ou nos rexistros das delegacións provinciais, sen prexuízo dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de solicitudes por persoas físicas xuntarase a seguinte documentación:
a) Copia cotexada do DNI.
b) Copia cotexada de alta no IAE, ou acreditación de exención do pagamento do citado imposto.
No caso de solicitudes por persoas xurídicas xuntarase a documentación seguinte:
a) Copia cotexada do DNI do representante ou solicitante e acreditación suficiente da representación que
exerza mediante poder notarial debidamente inscrito no Rexistro Mercantil.
b) Copia cotexada da documentación acreditativa da constitución legal da empresa, do seu domicilio social en Galicia e da súa inscrición no Rexistro Mercantil.
c) Copia cotexada da tarxeta de identificación fiscal.
d) Documentación cotexada e acreditativa da inscrición correspondente no Rexistro de Empresas do Instituto de Cinematografía e Artes Audiovisuais.
e) Documento cotexado e acreditativo de estar ao día no pagamento do imposto de actividades económicas, ou acreditación da exención de pagamento do citado imposto.
Aquelas produtoras que, nas anualidades 2002, 2003 ou 2004, solicitasen axudas como as desta convocatoria, poderán xuntar unha declaración responsable de que se manteñen invariables as circunstancias ás que se refiren os documentos sinalados como a), b), c) e d) deste artigo que constan en poder da Dirección Xeral de Comunicación e Audiovisual, considerándose presentada a dita documentación para os efectos desta convocatoria.
Tanto para persoas físicas como xurídicas, xuntarase:
-Documentación cotexada e acreditativa de que o proxecto é obra orixinal e/ou posuír os dereitos suficientes do guión, obra literaria ou calquera outro medio que requira a obtención de dereitos ou opción de compra sobre eles.
-Declaración de solicitudes efectuadas ou axudas concedidas, para o mesmo proxecto, das distintas administracións públicas, organismo ou ente público ou privado.
A esta documentación de carácter xeral engadiráselle a sinalada nas correspondentes bases específicas de cada unha das modalidades de subvención.
Artigo 5º.-Prazo de presentación de solicitudes.
As solicitudes deberán presentarse, segundo o modelo que figura nos anexos, no prazo de corenta días naturais contados a partir do día seguinte á publicación desta orde no Diario Oficial de Galicia.
Artigo 6º.-Tramitación.
Os servizos competentes da Dirección Xeral de Comunicación e Audiovisual tramitarán as solicitudes e instrumentarán os procedementos necesarios para a concesión da subvención.
Así mesmo, correspóndelle á Dirección Xeral de Comunicación e Audiovisual elevar a proposta de resolución, dentro das dispoñibilidades económicas, ao conselleiro de Cultura, Comunicación Social e Turismo, que resolverá poñendo fin á vía administrativa.
Artigo 7º.-Comisión asesora.
Para a avaliación dos proxectos presentados constituirase unha comisión asesora, de carácter consultivo, nomeada polo conselleiro de Cultura, Comuni
cación Social e Turismo, que estará presidida polo director xeral de Comunicación e Audiovisual e composta polos seguintes vogais:
-Un vogal en representación da CRTVG.
-Dous vogais en representación do sector audiovisual.
-Un vogal en representación das universidades de Galicia.
-Un vogal en representación do Centro Galego de Artes da Imaxe.
-Un vogal da Dirección Xeral de Comunicación e Audiovisual.
-Un vogal do Consorcio Audiovisual de Galicia.
-Actuará como secretario, con voz e sen voto, un funcionario da Dirección Xeral de Comunicación e Audiovisual.
A comisión asesora poderá requirir dos solicitantes canta documentación complementaria considere precisa e informará, única e exclusivamente, sobre os criterios que figuran respectivamente nos artigos 15º, 20º e 26 desta orde, segundo a modalidade de subvención.
Os membros da comisión presentarán os seus informes previos dos proxectos, valorando cada criterio en catro niveis, segundo puntuación que se sinala no seguinte cadro e elaborarán un informe conxunto sobre os proxectos presentados.
NivelTramos puntuación
Moi favorable7-10
Favorable5-6
Aceptable3-4
Desfavorable0-2
Artigo 8º.-Resolución.
Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes ás accións especificadas nesta orde será de cinco meses, contados a partir do día seguinte á publicación desta convocatoria. De non notificarse resolución favorable neste prazo entenderase desestimada a petición correspondente, podendo interpoñer, con carácter potestativo, recurso de reposición ante o conselleiro de Cultura, Comunicación Social e Turismo no prazo dun mes, previo ao recurso contencioso-administrativo ante o Tribunal Superior de Xustiza de Galicia.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Artigo 9º.-Prazo de aceptación.
Notificada a resolución de subvención, os beneficiarios deberán manifestar por escrito a súa aceptación, comprometéndose a executar os proxectos sub
vencionados no prazo e condicións establecidas. Para a aceptación deberá empregar o modelo que figura como anexo IV desta orde.
De non recibirse a aceptación no prazo de dez días naturais entenderase que o beneficiario renuncia á subvención concedida e procederase, sen máis trámite, ao arquivo do expediente.
Artigo 10º.-Obrigas do beneficiario.
Os beneficiarios das subvencións, unha vez aceptadas estas, quedarán obrigados a destinar os fondos percibidos para o obxecto concreto para o que foron concedidos. A Consellería de Cultura, Comunicación Social e Turismo poderá realizar as oportunas comprobacións para o mellor coñecemento da efectiva realización do proxecto obxecto de axuda.
De igual maneira o beneficiario estará obrigado a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino de axudas.
En ningún caso o importe das subvencións concedidas poderá ser de tal contía que, illadamente ou en concorrencia coas concedidas a través doutras administracións públicas, supere o 100% do custo total da actividade subvencionada que deberá desenvolver o beneficiario.
Artigo 11º.-Pagamento.
O pagamento das subvencións realizarase de acordo coas disposicións orzamentarias que lle sexan de aplicación e logo de xustificación da actividade subvencionada.
Artigo 12º.-Perda da subvención.
O incumprimento por parte do beneficiario de calquera requisito desta orde facultará a Consellería de Cultura, Comunicación Social e Turismo para instruír expediente sancionador, conforme o previsto no artigo 79 do texto refundido da Lei de réxime financeiro e orzamentario aprobado polo Decreto lexislativo 1/1999, do 7 de outubro, modificado pola Lei 8/1999, do 30 de decembro, de medidas fiscais e orzamentarias, de función pública e de actuación administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común; se procede, anulará os beneficios concedidos e solicitará a devolución das cantidades percibidas, se as houbese, segundo o procedemento que establece o Regulamento xeral de recadación.
II. Bases específicas para a concesión da subvención.
A) Subvencións para o desenvolvemento de guións en lingua galega:
Artigo 13º.-Tipos de proxectos.
Serán obxecto de subvención ao desenvolvemento de guións os seguintes tipos de proxectos:
a) Longametraxes cinematográficas.
b) Telefilmes.
c) Series de televisión.
d) Producións multimedia.
Non se poderán presentar á esta convocatoria adaptacións de obras preexistentes.
Artigo 14º.-Documentación técnica que hai que presentar.
Ademais da documentación sinalada no artigo 4º, xuntaranse sete exemplares encadernados de:
-Currículum e historial do guionista solicitante.
-Memoria explicativa do proxecto.
-Sinopse argumental, 1 páx. máximo.
-Tratamento cinematográfico do proxecto de guión, cunha extensión mínima de 30 páx.
-Declaración subscrita polo solicitante de que o proxecto non foi desenvolvido.
-Documento que acredite, se é o caso, o compromiso dunha produción das sinaladas no artigo 13º baseada no guión, por parte de empresas de produción audiovisual ou empresas de produción multimedia.
Esta documentación poderá ser recollida nas dependencias da Dirección Xeral de Comunicación e Audiovisual polas produtoras no prazo de seis meses desde a publicación da convocatoria. Transcorrido este prazo, a documentación será destruída co obxecto de garantir a confidencialidade dos datos.
Artigo 15º.-Criterios de valoración.
A proposta da Dirección Xeral de Comunicación e Audiovisual elaborarase tendo en conta os seguintes aspectos:
-Currículum e historial do guionista solicitante
-Interese do guión e calidade artística (orixinalidade e creatividade do guión).
-Viabilidade da execución do proxecto unha vez desenvolvido o guión no marco da industria audiovisual galega.
-Interese dalgunha produtora para realizar o proxecto audiovisual que xorde co guión desenvolvido no marco da industria audiovisual galega.
Artigo 16º.-Xustificación de desenvolvemento do guión.
Para o libramento da axuda, o beneficiario deberá solicitar o pagamento e presentar ante a Dirección Xeral de Comunicación e Audiovisual un exemplar do guión definitivo en lingua galega, tendo de prazo ata o 31 de outubro, inclusive, de 2005.
Asemade, por esixilo así o Decreto 287/2000, do 21 de novembro, deberá presentar, por exemplar duplicado (un orixinal e unha copia):
a) Declaración asinada do conxunto de axudas obtidas e/ou solicitadas para o mesmo proxecto en calquera outra Administración, organismo ou ente público ou privado.
b) Certificados orixinais e actuais que acrediten estar ao día nas súas obrigas coa Seguridade Social, de non ter pendente de pagamento ningunha débeda, por ningún concepto, coa Administración da Comunidade Autónoma de Galicia e de estar ao día nas súas obrigas tributarias estatais. As ditas certificacións expediranse para os efectos de subvención.
c) Certificación orixinal expedida pola entidade bancaria da titularidade da conta onde se debe realizar o pagamento, na que conste: ordinal bancario, código de banco, código da sucursal e código da conta corrente.
Artigo 17º.-Publicidade da subvención recibida.
Nos títulos de crédito da produción resultante, así como en toda a publicidade que dela se faga, farase constar que recibiu unha subvención para desenvolvemento de guións pola Consellería de Cultura, Comunicación Social e Turismo, Dirección Xeral de Comunicación e Audiovisual, segundo a normativa da imaxe corporativa da Xunta de Galicia.
B) Subvencións para a realización de proxectos de produción audiovisual en lingua galega que incorporen novos realizadores:
Artigo 18º.-Tipos de proxectos.
Serán obxecto desta modalidade de axudas a realización das seguintes producións audiovisuais:
a) Curtametraxes, as producións cinematográficas de duración inferior a sesenta minutos.
b) Producións multimedia, as que conxuguen o emprego de medios informáticos e audiovisuais tanto na súa elaboración como no seu consumo.
As devanditas axudas destinaranse a proxectos que, tendo un investimento inferior a 60.101 euros, incorporen novos realizadores, entendéndose por tales o realizador e o guionista, que á data desta convocatoria dirixisen ou participasen en menos de tres proxectos de produción audiovisual das características que se especifican anteriormente.
Artigo 19º.-Documentación técnica que hai que presentar.
Ademais da documentación sinalada no artigo 4º nesta orde, xuntarase sete exemplares encadernados de:
a) Memoria explicativa (2 páx. máximo).
b) Sinopse do proxecto (2 páx. máximo).
c) Guión definitivo da produción.
d) Plan de produción co orzamento total deste, segundo modelo que proporciona a Dirección Xeral de Comunicación e Audiovisual ou na páxina web www.xunta.es/conselle/cultura/axudas/index.htm; incluíndo a incidencia no emprego existente e que se vai crear, directo e indirecto.
e) Plan de financiamento, con expresión das contribucións doutras entidades, organismos ou institucións e documentalmente acreditado.
f) Calendario desagregado do gasto para a execución do traballo (gastos xerais, gasto de persoal, servizos
contratados para as producións, material, consumibles, mercadotecnia e outros).
g) Declaración subscrita polo realizador e polo guionista, de que á data desta convocatoria dirixiu ou participou en menos de tres proxectos de produción audiovisual.
h) Calquera outra documentación que o solicitante estime pertinente para a mellor defensa do proxecto.
Esta documentación poderá ser recollida nas dependencias da Dirección Xeral de Comunicación e Audiovisual polas produtoras no prazo de seis meses desde a publicación da convocatoria. Transcorrido este prazo, a documentación será destruída co obxecto de garantir a confidencialidade dos datos.
Artigo 20º.-Criterios de valoración.
A proposta da Dirección Xeral de Comunicación e Audiovisual elaborarase tendo en conta, os seguintes criterios:
-Calidade do proxecto (grao de desenvolvemento, elaboración, axuste entre o proxecto e o orzamento, presentación a outras convocatorias de axudas).
-Utilización de recursos de Galicia (persoal artístico, técnico e servizos instalados en Galicia, así como a rodaxe na Comunidade Autónoma).
-Viabilidade do proxecto (grao de financiamento garantido, porcentaxe de axuda solicitada, compromisos de distribución).
-Calidade artística (orixinalidade e creatividade do proxecto).
Artigo 21º.-Contía da axuda.
Cando se trate de axudas dadas en concepto de mínimis por calquera Administración pública e para calquera tipo de gasto, non poderá superarse o límite de 100.000 euros, nun período de tres anos para o mesmo beneficiario.
Considerarase importe subvencionable o gasto asociado imputable e axustado ao proxecto presentado, excluídos impostos, que estará integrado pola suma dos gastos necesarios para a súa realización.
As axudas poderán alcanzar, con carácter xeral, as porcentaxes do importe subvencionable que se relacionan segundo tipo de proxecto.
a) Proxectos de curtametraxes: ata o 40% .
b) Proxectos de producións multimedia: ata o 40%, cun máximo de 15.000 euros.
Artigo 22º.-Obrigacións do beneficiario.
1. As producións subvencionadas deberán axustarse fielmente ao proxecto presentado. Calquera modificación do proxecto ou no equipo técnico e artístico deberá ser notificada á Consellería de Cultura, Comunicación Social e Turismo que decidirá o que proceda e adoptará as medidas que considere procedentes.
2. As produtoras subvencionadas deberán comunicarlle á Consellería de Cultura, Comunicación Social e Turismo a data de iniciación e finalización da rodaxe ou gravación da produción subvencionada, no caso de que estas varíen nas previsións do proxecto.
3. Nos títulos de crédito iniciais da produción, así como en toda a publicidade que dela se faga, farase constar que a produción foi subvencionada pola Dirección Xeral de Comunicación e Audiovisual, Consellería de Cultura, Comunicación Social e Turismo, segundo a normativa da imaxe corporativa da Xunta de Galicia.
Artigo 23º.-Xustificación do investimento.
1º Para o libramento da axuda, o beneficiario deberá solicitar o seu pagamento e presentar ante a Dirección Xeral de Comunicación e Audiovisual a documentación xustificativa da realización da produción audiovisual subvencionada e a dos gastos subvencionables, tendo de prazo ata o 31 de outubro, inclusive, de 2005.
2º Documentación que xustifica a realización da produción do proxecto:
a) Un exemplar en formato DVD da produción audiovisual resultante final.
3º Documentación para xustificar os gastos subvencionables, que se presentará por exemplar duplicado separadamente (caderno de copias compulsadas e caderno de simples copias):
a) Relación numerada e ordenada por capítulos de gastos que inclúan o número de factura, o emisor, a suma parcial folla por folla e a suma do total da relación de gastos, excluído o IVE.
b) Facturas relativas aos gastos subvencionables realizados na anualidade que corresponda xustificar, de acordo coa resolución de concesión e nos termos expresados no orzamento presentado, excluído o IVE. Presentaranse coa mesma orde de capítulos e co mesmo número ordinal que o asignado na relación numerada no punto a).
4º Outros documentos esixidos polo Decreto 287/2000, do 21 de novembro (DOG número 238), (un orixinal e unha copia):
a) Declaración complementaria do conxunto de axudas obtidas e/ou solicitadas para o mesmo proxecto en calquera outra Administración, organismo ou ente público ou privado. No caso de ser beneficiario dalgunha axuda ou subvención para a mesma actuación, deberá achegarse a documentación necesaria para a súa valoración para os efectos da súa concorrencia coa axuda concedida.
b) Certificados orixinais e actuais que acrediten estar ao día nas súas obrigas coa Seguridade Social, de non ter pendente de pagamento ningunha débeda, por ningún concepto, coa Administración da Comunidade Autónoma de Galicia e de estar ao día nas súas obrigas tributarias estatais. As ditas certificacións expediranse para os efectos de subvención.
c) Certificación orixinal expedida pola entidade bancaria da titularidade da conta onde se debe realizar o pagamento, no que conste: ordinal bancario, código de banco, código da sucursal e código da conta corrente.
Artigo 24º.-Obriga de entrega de copias definitivas da produción audiovisual.
Antes do 31 de decembro de 2005, o beneficiario deberá entregar dúas copias definitivas da produción subvencionada, no formato final elixido na solicitude.
Segundo o tipo de proxecto, o formato final poderá ser:
-Curtametraxes: 35 mm ou Betacam dixital ou SP, segundo proxecto.
-Producións multimedia: CD Rom ou DVD Rom.
As copias entregadas, en perfecto estado, á Consellería de Cultura, Comunicación Social e Turismo quedarán depositadas no Centro Galego de Artes da Imaxe dependente da Dirección Xeral de Comunicación e Audiovisual, para a súa conservación e uso con fins culturais e de promoción do audiovisual galego. En todo caso, e para estes fins, a Consellería de Cultura, Comunicación Social e Turismo poderá realizar cantas copias considere precisas.
C) Subvencións para a realización de proxectos de produción audiovisual en lingua galega que sexan obras innovadoras.
Artigo 25º.-Tipos de proxectos.
Serán obxecto desta modalidade de axudas a produción audiovisual en lingua galega que sexan obras innovadoras aqueles proxectos e obras experimentais de decidido contido artístico e cultural que polas súas especiais características ou eminente carácter cultural se consideren de difícil financiamento e teñan un investimento inferior a 60.101 euros. En todo caso, a vídeo-creación incluirase nesta modalidade de axuda.
Artigo 26º.-Documentación técnica que hai que presentar.
Ademais da documentación sinalada no artigo 4º desta orde, xuntarase sete exemplares encadernados da documentación técnica que se sinala no artigo 19º desta orde, excepto a epígrafe g).
Esta documentación poderá ser recollida nas dependencias da Dirección Xeral de Comunicación e Audiovisual polas produtoras no prazo de seis meses desde a publicación da convocatoria. Transcorrido este prazo, a documentación será destruída co obxecto de garantir a confidencialidade dos datos.
Artigo 27º.-Criterios de valoración.
A proposta da Dirección Xeral de Comunicación e Audiovisual elaborarase tendo en conta os seguintes criterios:
a) Calidade do proxecto (grao de desenvolvemento, elaboración, axuste entre o proxecto e o orzamento, presentación e outras convocatorias de axudas).
b) Utilización de recursos de Galicia (persoal artístico, técnico e servizos instalados en Galicia, así como a rodaxe na Comunidade Autónoma).
c) Viabilidade do proxecto (grao de financiamento garantido, porcentaxe de axuda solicitada, compromisos de distribución).
d) Calidade artística (orixinalidade e creatividade do proxecto).
Artigo 28º.-Contía da axuda.
Considerarase importe subvencionable o gasto asociado imputable e axustado ao proxecto presentado, excluídos impostos, que estará integrado pola suma dos gastos necesarios para a súa realización.
As axudas poderán alcanzar, con carácter xeral, a porcentaxe do 40% do importe subvencionable.
Artigo 29º.-Obrigacións do beneficiario.
Son as sinaladas nas epígrafes 1, 2 e 3 do artigo 22º desta orde.
Artigo 30º.-Xustificación do investimento.
Realizarase na mesma forma, requisitos e prazo que os sinalados no artigo 23º desta orde.
Artigo 31º.-Obriga de entrega de copias definitivas da produción audiovisual.
Antes do 31 de decembro de 2005, o beneficiario deberá entregar dúas copias definitivas da produción subvencionada, no formato final elixido na solicitude.
Para as obras innovadoras, o formato final poderá ser:
-35 mm ou Betacam dixital ou SP, segundo proxecto.
As copias entregadas, en perfecto estado, á Consellería de Cultura, Comunicación Social e Turismo quedarán depositadas no Centro Galego de Artes da Imaxe dependente da Dirección Xeral de Comunicación e Audiovisual, para a súa conservación e uso con fins culturais e de promoción do audiovisual galego. En todo caso, e para estes fins, a Consellería de Cultura, Comunicación Social e Turismo poderá realizar cantas copias considere precisas.
Disposición transitoria
Esta convocatoria de subvencións tramítase anticipadamente ao abeiro do previsto na orde da Consellería de Economía e Facenda do 11 de febreiro de 1998 (DOG nº 33, do 19 de febreiro), modificada polas ordes do 24 de novembro de 2000 e do 25 de outubro de 2001, na dita tramitación anticipada poderase chegar como máximo ata o momento inmediatamente anterior ao da disposición ou compromiso de gasto. Todos os actos de trámite ditados nos expedientes de gasto regulados por esta orde entenderase condicionados a que, ao ditarse o acordo de compromiso de gasto, subsistan as mesmas circunstancias de feito e de dereito existentes no momento no que se produciron aqueles actos.
Disposicións derradeiras
Primeira.-Facúltase o director xeral de Comunicación e Audiovisual para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de decembro de 2004.
Jesús Pérez Varela
Conselleiro de Cultura, Comunicación Social
e Turismo
ANEXO IV
Aceptación da subvención
O solicitante/empresa..., co NIF nº..., representada por... respecto da convocatoria de axudas para o desenvolvemento de guións, para a realización de proxectos de produción audiovisual en lingua galega que incorporen novos realizadores ou sexan obras innovadoras, convocada por Orde do... de 2004, (DOG nº..., do... de 2004) recibiu a notificación da resolución do conselleiro de Cultura, Comunicación Social e Turismo, adxudicándolle un importe de ... A, para (guións /novos realizadores/ obras innovadoras)... do proxecto denominado...
Por iso, mediante este escrito, cumpro co trámite previsto no artigo 9 da referida convocatoria e ante a Consellería de Cultura, Comunicación Social e Turismo, manifesto expresamente a ACEPTACIÓN da dita subvención, comprometéndome a executar o proxecto subvencionado no prazo e condicións establecidas.
(Lugar e data)
(Sinatura)
Dirección Xeral de Comunicación e Audiovisual
Edf. Administrativo San Caetano, bloque 3
15701 Santiago de Compostela
CONSELLERÍA DE XUSTIZA, INTERIOR E ADMINISTRACIÓN
LOCAL